苏辙
奉使契丹二十八首其二十七舜泉诗
历山岩岩，虞舜宅焉。
虞舜徂矣，其神在天。
其德在人，其物在泉。
神不可亲，德用不知。
有冽斯泉，下民是祗。
泉流无疆，有永我思。
源发于山，施于北河。
播于中逵，汇为澄波。
有鳖与鱼，有菱与荷。
蕴毒是泄，污浊以流。
埃壒消亡，风火灭收。
丛木敷荣，劳者所休。
谁为旱灾，靡物不伤。
天地耗竭，泉亦沦亡。
民咸不宁，曰不享耶。
时雨既澍，百谷既登。
有流泫然，弥坎而升。
沟洫满盈，虾黾沸腾。
匪泉实来，帝实顾余。
执其羔豚，苹藻是菹。
帝今在堂，泉复如初。